Vapriikki ja Finlayson Oy jatkuvaan yhteistyöhön – "Tärkeä askel"

KULTTUURI Jatkossa Tampereen museoiden kokoelmiin tallennetaan suunnitelmallisesti vuosittainen otos Finlayson Oy:n uutta tuotantoa, valokuvia ja muuta materiaalia.

Kuvituskuva. Sonja Sivonen

Sonja Sivonen

Vapriikki ja Finlayson Oy solmivat sopimuksen jatkuvasta yhteistyöstä.

– Tampereen museoiden tavoitteena on tehdä yhä enemmän työtä yhdessä kokoelmista kiinnostuneiden yhteistyökumppanien kanssa. Uusi tärkeä askel tässä työssä on Finlayson Oy:n ja Vapriikin solmima sopimus yhteistyöstä Finlayson Oy:n tekstiiliteollisuuden historiaan liittyvien kokoelmien hoidossa, toteaa tutkija Anne-Mari Lehto.

Tampereen museoiden Finlayson-kokoelma sisältää tekstiilien tuotannossa käytettyjä koneita ja laitteita, tuotteita, valokuvia, arkistoa ja kymmeniä tuhansia tekstiilinäytteitä lähes 200 vuoden ajalta. Tulevassa jatkuvassa yhteistyössä yhtiön kanssa kehitetään myös Finlaysonin digitaalista kuosipankkia. Työ sisältää vanhojen tekstiilikokoelmien digitointia, valokuvausta, tutkimusta ja avaamista verkkoon kaikkien tutkittavaksi. Sopimuksen myötä Finlayson Oy myös avustaa taloudellisesti vuosittain Tampereen museoiden Finlaysonin kokoelmiin liittyvää työtä.

– Uudenlainen yritysyhteistyö mahdollistaa osaltaan kokoelmatyön määrätietoisen jatkamisen ja monia uusia tekstiilikokoelmiin liittyviä palveluita, Lehto kertoo.